Bent Høie (Høyre), 2012-06-15:
Representanten Kolberg brukte størstedelen av sitt innlegg til å stille spørsmål om Høyres økonomiske politikk. Dette er et spørsmål som han har stilt mange ganger, og som han også har fått svar på mange ganger. Høyre er tilhenger av handlingsregelen, men begge deler av handlingsregelen – ikke bare den delen som handler om hvor mye penger en skal bruke i økonomien, men også den delen som handler om hva hoveddelen av pengene skal brukes på, nemlig forskning, utvikling, infrastruktur og vekstfremmende skatteletter. Der svikter regjeringen og Arbeiderpartiet. Men representanten Kolberg er åpenbart så glad i å lytte til sitt eget spørsmål at han ikke har mulighet for å høre på svarene. Det går bra i Norge. Ikke minst går det bra i den oljebaserte delen av næringslivet vårt. Det går så bra at denne regjeringen har 60 mrd. kr mer å bruke i 2012-budsjettet enn det en hadde i 2005. Derfor er også regjeringens svar alltid at de bruker mer penger enn den forrige regjeringen. Men mer penger er også alt denne regjeringen har. For vi er i en situasjon der en ser at det går bra i den oljebaserte delen av økonomien, men vi er i ferd med å få et todelt næringsliv. NHOs siste konjunkturrapport viser at det går veldig bra i den delen av næringslivet som er knyttet til oljevirksomheten, og så lyser de fleste lampene rødt for konkurranseutsatt industri som ikke er basert på olje. Derfor er det riktig som Høyre foreslår i sitt alternative forslag, nå å satse på kunnskap, forskning og utdanning i en større omstillingspakke for konkurranseutsatt industri. For trygg styring i dag kan fort gi en utrygg framtid hvis en bare styrer og ikke har nye ideer og bedre løsninger. Det er behov for et kraftig kompetanseløft for lærerne. Det er gode lærere som kan utjevne de sosiale forskjellene i skolen. Det er behov for et offentlig–privat samarbeid for å møte utfordringene i samfunnet. I dag er det sånn at hvis man har behov for en kneoperasjon eller en undersøkelse i helsevesenet når en er sykmeldt, og tar kontakt, får en ofte beskjed om fra de private sykehusene at denne månedens knekvoter er brukt opp. Hva er poenget med at regjeringen rasjonerer folks behandling? Hvorfor er det ikke åpnet opp for et offentlig–privat samarbeid for å få ned helsekøene og få folk raskere tilbake i arbeid? Hvorfor er det sånn at hvis en har en god idé og ønsker å etablere en friskole med nye pedagogiske løsninger som virkelig hjelper dem som sliter i norsk, matte eller engelsk, så får en av denne regjeringen kun lov til det hvis en baserer seg på en pedagogikk som ble utviklet for 100 år siden eller har et religiøst utgangspunkt? Hvorfor ikke slippe til nye ideer og bedre løsninger og la det bli lov å etablere friskoler som får en offentlig finansiering, sånn at de også blir et alternativ for mennesker med vanlig økonomi? Det er fullt ut mulig i dag å etablere gode skoler med alternativ pedagogikk hvis en bare gjør det på kommersielt grunnlag der folk betaler. Forskjellen på denne regjeringen og Høyre er at Høyre ønsker å gi alle i samfunnet valgfrihet, helt uavhengig av tykkelsen på lommeboka, mens denne regjeringen fører en helsepolitikk og en utdanningspolitikk der det er de som har god økonomi, de som har råd til å tegne private helseforsikringer, som har mulighet til å velge mellom ulike løsninger, mens folk flest står i lange helsekøer og kun har ett alternativ, og det er det alternativet Arbeiderpartiet har bestemt at de skal ha.